ભારતના બંધારણમાં કરવેરા વસૂલ કરવાની સત્તા કેન્દ્ર અને રાજ્યોમાં વહેંચવામાં આવી છે. તેની જોગવાઈ આર્ટિકલ ૨૬૫માં કરવામાં આવી છે. તેમાં સુધારો કર્યા પછી જ જીએસટીનો અમલ કરી શકાય. એ માટે બંધારણ સુધારો આવશ્યક હતો. બંધારણ સુધારા માટે શાસક પક્ષે અન્ય પક્ષોનો સહકાર મેળવવો અનિવાર્ય બને. જીએસટીને કાનૂન બનાવવામાં વિલંબ થવાનું એ એક સૌથી મોટું કારણ હતું. બે વર્ષના પ્રયાસોને અંતે વર્તમાન મોદી સરકારને તેમાં સફળતા મળી છે. ૧૨૨મુ બંધારણ સુધારા વિધેયક પસાર થઈ ગયું છે.